Jessica Ramsey

Jessica Ramsey (født 26. juli 1991) er en friidrettsutøver fra USA, som hovedsakelig konkurrerer i kulestøt. 

Hun vant kulestøt under USA-mesterskapet i friidrett 2021 (United States Olympic Trials 2020).

Idrettskarriere

2014 - 2016 
Ramsey deltok i NCAA-mesterskapet i friidrett 2014 utendørs, og kom der på åttendeplass i kulestøt. Under USA-mesterskapet i friidrett 2014 kom hun på 17.-plass i kvalifiseringen, og deltok ikke i finalerunden. Året etter deltok hun i USA-mesterskapet i friidrett 2015, og kom der på åttendeplass i kulestøt og sleggekast. 

Hun deltok i USA-mesterskapet i friidrett innendørs 2016, og kom der på tredjeplass i vektkast og åttendeplass i kulestøt. Hun deltok i Jamaica International Invitational 2016, og kom der på femteplass i kulestøt og sleggekast. Under USA-mesterskapet i friidrett 2016 kom hun på 12.-plass i sleggekast, og hun fikk ellevte beste resultat i kvalifiseringen i kulestøt, men kastet ikke i finalerunden.

2017 - 2018 
Hun deltok i USA-mesterskapet i friidrett innendørs 2017, og kom der på fjerdeplass i vektkast og niendeplass i kulestøt. Under USA-mesterskapet i friidrett 2017 deltok hun kun i sleggekast, og kom der på ellevteplass. Hun kom på femteplass i vektkast og niendeplass i kulestøt under USA-mesterskapet i friidrett innendørs 2018, og utendørs kom hun på andreplass i kulestøt og sleggekast under LSU Invitational i Baton Rouge. Hun deltok igjen i Jamaica International Invitational 2018, der hun kom på sjetteplass i kulestøt og sjuendeplass i sleggekast, og under USA-mesterskapet i friidrett 2018 fikk hun sølv i kulestøt, bak Maggie Ewen, og hun kom på femteplass i sleggekast. Hun kastet der for første gang over 70 meter i sleggekast, med et bestekast på 70,41 meter. I juli 2018 deltok hun i sitt første Diamond League-stevne, da hun kom på sjetteplass i kulestøt under Meeting International Mohammed VI d'Athlétisme de Rabat. Hun representerte USA under NACAC-mesterskapet i friidrett 2018, og fikk der bronse i kulestøt.

2019 
Copernicus Cup 2019 i Polen var en del av IAAF World Indoor Tour, og Ramsey kom der på tredjeplass i kulestøt. Hun fikk bronse i kulestøt under USA-mesterskapet i friidrett innendørs 2019. Hun deltok i flere stevner under Diamond League 2019, og kom blant annet på fjerdeplass i Shanghai og sjuendeplass i Bislett Games, men kvalifiserte seg ikke til Diamond League-finalen, som var Weltklasse Zürich. Hun representerte USA under Panamerikanske leker 2019 i Lima, der hun fikk bronse i kulestøt. Hun kom også på tredjeplass i kulestøt under ISTAF i Berlin.

2020 
Sesongen 2020 ble avkortet grunnet koronaviruspandemien, ved at mange stevner ble avlyst, så Ramsey konkurrerte mindre dette året. Hun vant kulestøt i tre mindre stevner innendørs, og hun kom på fjerdeplass i kulestøt under USA-mesterskapet i friidrett innendørs 2020.

2021 
Den 24. juni 2021 brøt hun 20-metersgrensen i kulestøt, da hun støtet 20,12 meter under USA-mesterskapet i friidrett 2021 (United States Olympic Trials 2020). Hun vant dette mesterskapet, og fikk sin første nasjonale tittel. Hun kvalifiserte seg også til Sommer-OL 2020 i dette uttaket. 

Ramsey representerte landet sitt i kulestøt under Sommer-OL 2020 i Tokyo og kom til finalen, men fikk ikke noe gyldig støt i den.

Referanser

Eksterne lenker 
 

Personer fra Boynton Beach i Florida
Kulestøtere fra USA
USA-mestere i friidrett
Deltakere for USA under Sommer-OL 2020
Friidrettsutøvere under Sommer-OL 2020